《霅溪夜宴诗（申屠先生献境会夜宴诗）》
唐代·水神

行殿秋未晚，水宫风初凉。谁言此中夜，得接朝宗行。

灵鼍振冬冬，神龙耀煌煌。红楼压波起，翠幄连云张。

玉箫冷吟秋，瑶瑟清含商。贤臻江湖叟，贵列川渎王。

谅予衰俗人，无能振颓纲。分辞皆乱世，乐寐蛟螭乡。

栖迟幽岛间，几见波成桑。尔来尽流俗，难与倾壶觞。

今日登华筵，稍觉神扬扬。方欢沧浪侣，遽恐白日光。

海人瑞锦前，岂敢言文章。聊歌灵境会，此会诚难忘。